​

Наралиева Рахила Турсыновна

Әл-Фараби атындағы Қазақ

ұлттық университетінің

аға оқытушысы

Алматы қаласы

**Мәңгілік қазақ елінің болашағының жарқын кепілі – жастар**

«Туәелсіздіктің туы – білімді ұрпақтың қолында», – деп Елбасымыз Н.Ә.Назарбаев жастардың Тәуелсіз Қазақ еліндегі экономикасының тұрақтанып, дамыған 30 елдің қатарына ену үшін жастардың да өз үлесін қосуға ұмтылып, олардың терең білім алуы қажет екенін атап көрсетіп, «Қазақстан жолы – 2050: Бір мақсат, бір мүдде, бір болашақ» Жолдауында мемлекетіміздің болашағы деп, жастарға үлкен сенім білдірді. Еліміздің жарқын болашағының кепілі – білімді білікті жас мамандар, жастар. Елімізде жастар саясатына ерекше мән берілуде. Жастардың елімізде, тіпті алыс-таяу шетелдерде терең білім алуларына үлкен мүмкіндіктер жасалған. 1993 жылы-ақ тәуелсіз де жас Қазақстанда халықаралық «Болашақ» стипендиясы тағайындалды. Жиырма жыл ішінде «Болашақ» халықаралық стипендиясы әлемнің 33 еліндегі 200 үздік жоғары оқу орнында оқу үшін 10025 қазақстандыққа тағайындалды. Ал биыл 110 «Болашақ» стипендиясы бөлінеді»[165]. Елімізде мемлекет тарапынан жастарға, жастар саясатына айрықша көңіл бөлінуде. Әсіресе жас мамандардың еліміздің алтын бесігі ауылға жіберу ісі де оң жолға қойылған, дегенмен де ауыл жастарына қатысты шешілмеген мәселелер әлі де аз емес.

Мемлекеттің басты байлығы – адам. Cебебі мемлекеттің негізін құрайтын – сол елдің халқы. Біздің Қазақ елінің негізін құрайтын қазақстандықтар. Иә, Қазақ мемлекетінің негізін құрушы қазақ халқы. Алайда біздің тәуелсіз мемлекетіміздің экономикасының дамуында жастардың да, өзге ұлт өкілдерінің рөлі де маңызды екенін, ең бастысы  халықтар ынтымақтастығы екенін басты назарда ұстауымыз керек. Еліміз бәсекеге қабілетті 50 елдің қатарына енді, бірақ бұл Қазақстанда кедейлер жоқ деген сөз емес. Кедейшілікпен күресу үшін ең алдымен оның басты себептерін анықтап, саралап, жақсылап ой елегінен өткізуіміз керек. Әрине, адамға білім керек, бірақ саналы тәрбиесіз берілген білімнің пайдасынан гөрі зияны да мол болуы мүмкін екенін естен шығармағанымыз абзал. Қазір біз, үлкендер, жастарды жалқау, эгоист деп кінәлаймыз да, бар мәселені олардың өздеріне арта саламыз немесе заманды кіналап қоя саламыз. Сол жастарды біз, аға буын, тәрбиелеп отырмыз ғой, сондықтан мәселенің түйінін үлкендер мен жастар бірлесе отырып шешкеніміз жөн. Неге кейбір жастар жанын қинамай үлкен дәулетке ие болғысы келеді? Неге қазақ жастарының басым көпшілігі заңгер немесе қаржыгер болғысы келеді? Бұның өзі мансапқорлық пен ақшақұмарлықтан туындап тұрған тілек емес пе? Осы тілектің ар жағында жақсы өмір сүрсем игі тілек, асыл арманмен бірге «ауырдың үстімен, жеңілдің астымен жүрсем» деген, оңай жолмен тез баюға ұмтылу сияқты, дүниеқоңыздық секілді жат пиғылдың кей жастардың көкейінде жатқаны рас. Жақсы өмір сүруге барлық адамның құқығы бар, бірақ оған қол жеткізудің негізгі жолы – адал еңбек екенін қазіргі жастардың бәріне айтып ұқтыру, олардың санасына сіңіру оңай шаруа емес. Сондықтан да адал жастарды тәрбиелегіміз келсе, балабақшадан басталып, мектепте өріс алып, ЖОО орындарында қанат жайып, қоғамдық өмірімізге сыналап еніп, сіңіп алған парақорлықты тоқтатудың жолы балабақшадағы ақша жинау мен әртүрлі мерекеге қатысты берілетін, көбінесе мәжбүрлеумен жасалатын бұл сыйлықтар мен қаржылық қорлар жас баланың көз алдында болып жататын үдеріс. Ақша жинап, сыйлық берер алдында көбінесе ата-аналар балаларының көзінше осы жайт туралы пікір алысып, наразылығын білдіріп жатады. Осының өзі балаға өмір деген осы әділетсіздік пен көз қысты, бармақ басты секілді жымысқы әрекеттерден тұрады, яғни әлденеге қолыңды жеткізгің келсе, осындай амал жаса деген пікірді қалыптастырады. Сондықтан да парақорлықтың тамырына балта шабудың балабақша мен мектептен, жалпы білім беру мектептерінен бастаған жөн. Сонымен бірге көгілдір экраннан да баланың алып жатқан теріс әсері аз емес. Ата-анасы жұмыста, бала күні бойы бақылаусыз қалады, әртүрлі фильмдер көреді не ғаламтор клубтарында виртуальды әлемге кіріп алып, сонда елес қуып, қиял әлемінде өмір сүруді бастайды. Жастар үшін, өскелең жас ұрпақтың сапалы білімін саналы тәрбие ісімен ұштастыра жүргізу бағытында мемлекеттік бағдарламалар қабылданып, игі шаралар ұйымдастырылуда. Елбасымыз әрқашанда жастарға қатысты мәселені басты назарда ұстайды. Елбасымыз өз Жолдауында айтқандай, ХХІ ғасырда Қазақстан Республикасы тәуелсіз де өзіне сенімді іргелі елге айналды. Еліміздің интеллектуалдық әлеуетін артыра отырып, яғни еліміздің жарқын болашағы – жастарға білімді де білікті білім бере отырып, адам капиталын ұлғайтып, өсіру, сақтау арқылы қуатты инновациялық экономикасын, халқының тұрмыстық деңгейін жоғары сатыға көтере алатын, жаһандану барысындағы экономикада бәсекеге қабілетті мықты да қуатты мемлекет айналу – біздің еліміздің басты мақсаты. Қазіргі қазақстандықтар асыл арманды – айқын мақсатқа, мақсатты – нақты іске айналдыру үшін еңбек етуді басты парызы деп санайды. Елбасымыз Нұрсұлтан Әбішұлы Назарбаев, «Ендігі ұрпақ – Мәңгілік Қазақтың Перзенті» деп, еліміздің, ұлтымыздың болашағы – жастар екенін өз жолдауында атап көрсетті. Қазақстандағы болып жатқан игі үдерістерді, Елбасымыздың парасатты саясатын халық болып қолдап, ұтымды шешімін табу арқылы, қазақстандықтар, еліміздің әлеуетін артып, отанын сүйгіш қазіргі қазақстандықтардың, еліміздің – жарқын болашағының кепілі – жастардың отансүйгіштік, еңбекқорлық, ізденгіш, білімпаздық қасиеттерін, бәсекеге қабілтеттілік басымдығына ие әлеуметтік-азаматтық келбетін қалыптастыруға игі ықпалын тигізеді. Ауыл жастарының тағдырына елімізде Елбасының бастамасымен қабылданған «Агробизнес – 2020» бағдарламасы да өз кезегінде ауыл жастарының өмір жақсартып, оларды масылдыққа бой алдырмай, адал еңбек ету арқылы жастар өздерінің азаматтық-әлеуметтік ахуалын жақсартуға, материалдық тұрғыдан тұрмыс деңгейін көтеруге игі септігін тигізуде.

Ауыл жастарының белсенділігін арттыру және ауыл өмірін абаттандыру арқылы жастардың қалаға ағылуын тоқтату керек. Ауыл жастарына кәсіби білім беру ісіне орай жалпы білім беретін орта мектептердің жанынан орталау кәсіби білім беретін орталықтар ашу қажет. әрине орталықтарды ашар алдында кәсіби бағдардың өңірге бейімдеудің алдын-ала жобасы мен бағдарламасын жасаған абзал. «Әлеуметтік жаңғыртудың аса маңызды мәселесі болып әлеуметтік-еңбек қатынастарының тиімді модельдерін құру болып табылатындығы күмәнсіз. ...Көптеген адамдар еңбекті өз бетімен ұйымдастыруға, еңбек біліктілігін өз бетімен алмастыруға қабілеттілік көрсетіп, бизнесмендерге айналды. Әрине, олардың арасында мемлекет тарапынан мақсатты түрдегі қолдау құралдарын пайдалана білушілер де болды.» [2,20]. Жастарды өз бетінше жеке кәсіпкерлік еңбекпен немесе ұжымдық еңбек жолына белсенді араласуға бейімдейтін әлеуметтік-азаматтық тәрбиелеу жұмысын сапалы білім ісімен ұштастыра жүргізу керек. Ауыл жастарына арналған іскерлік инновациялық жобаларды жасап, жүзеге асыру амалын мемлекеттік деңгейде қарастырып, талқылау керек. Себебі қазіргі заманда, жаһандану кезеңінде жастардың біздің елге дамыған 30 елдің қатарына ену үшін қоғамымызға заманауи біліммен жан-жақты қаруланған, нарықтық экономиканың қай саласында болсын, күнделікті тұрмыста болсын ұтқырлық танытып еркін қарым-қатынас жасай алатын, еліміздің болашағы үшін, биік мақсаттарға қол жеткізуге мүдделі білімді де білікті маман, еңбекқор, ой-өрісі жоғары, саналы тұлға болып қалыптасуын талап етеді.

Пайдаланылған әдебиеттер

1. М.Бекбосын. «Болашаққа» құжат тапсыру басталды.// Алматы ақшамы, №27(4901), 04.03.2014. Б.5;
2. Қазақстан Республикасының Президенті Н.Ә.Назарбаев. Қазақстанның әлеуметтік жаңғыртылуы: жалпыға ортақ еңбек қоғамына қарай жиырма қадам. Алматы, 2012. Б.20.